ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Φεβρουαρίου 2000

περί θεσπίσεως λεπτομερών κανόνων εφαρμογής της οδηγίας 97/78/ΕΚ του Συμβουλίου σχετικά με τη διαμετακόμιση προϊόντων ζωικής προέλευσης από μια τρίτη χώρα προς άλλη τρίτη χώρα, που πραγματοποιείται οδικώς μόνον διά μέσου της Ευρωπαϊκής Κοινότητας

[κοινοποιηθείσα υπό τον αριθμό Ε(2000) 468]

(Κείμενο που παρουσιάζει ενδιαφέρον για τον ΕΟΧ)

(2000/208/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 11 παράγραφος 4,

Εκτιμώντας τα ακόλουθα:

(1) Για να αποφευχθούν οι οποιεσδήποτε περιττές καθυστερήσεις στις εμπορικές συναλλαγές, είναι αναγκαίο να εγκριθούν κατά προτεραιότητα οι κανόνες για την έξοδο προϊόντων ζωικής προέλευσης που διαμετακομίζονται οδικώς μόνον διά μέσου της Ευρωπαϊκής Κοινότητας από μία τρίτη χώρα προς άλλη τρίτη χώρα.

(2) Οι κανόνες αυτοί εφαρμόζονται, σύμφωνα με το άρθρο 11 παράγραφος 2 στοιχείο ε) της οδηγίας 97/78/ΕΚ, για τις διαδικασίες των οδικών μόνον μεταφορών διά μέσου της Κοινότητας.

(3) Είναι σημαντικό να γνωρίζει ο επίσημος κτηνίατρος στον συνοριακό σταθμό επιθεώρησης {ΣΣΕ) που είναι αρμόδιος για την παραλαβή των υπό διαμετακόμιση αγαθών για την έξοδό τους από την Κοινότητα σχετικά με τις αποστολές που φθάνουν οποιαδήποτε ώρα, αλλά ειδικά σχετικά με αυτές που φθάνουν εκτός του συνήθους ωραρίου εργασίας του συνοριακού σταθμού επιθεώρησης.

(4) Είναι σημαντικό να προσδιορίζονται οι έλεγχοι που πρέπει να πραγματοποιηθούν στον συνοριακό σταθμό επιθεώρησης εξόδου για την επαλήθευση της προέλευσης της αποστολής.

(5) Είναι επίσης σημαντικό να προσδιορίζεται η κατηγορία έγκρισης του συνοριακού σταθμού επιθεώρησης εξόδου ώστε να διασφαλίζεται ότι το προσωπικό που βρίσκεται σε υπηρεσία είναι εξοικειωμένο με τα προϊόντα που υποβάλλονται προς εξέταση.

(6) Είναι αναγκαίο να υπάρχει εναρμονισμένη προσέγγιση της εξέτασης των αποστολών που παρουσιάζονται κατ' αυτόν τον τρόπο και της συμπλήρωσης των εντύπων που πρέπει να επιστραφούν στον συνοριακό σταθμό επιθεώρησης εισδοχής.

(7) Έχει τεθεί σε ισχύ παρέκκλιση σχετικά με το προσωπικό που διενεργεί ελέγχους για τους συνοριακούς σταθμούς ελέγχου που είναι εγκεκριμένοι μόνο για ελέγχους αλιευτικών προϊόντων.

(8) Η παρούσα απόφαση θα ισχύσει ανεξάρτητα από τυχόν πρακτικούς διακανονισμούς που έχουν συναφθεί από την Κοινότητα στο πλαίσιο διεθνώς αναγνωρισμένων συμφωνιών με συγκεκριμένες τρίτες χώρες.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατ' εφαρμογή του άρθρου 11 της οδηγίας 97/78/ΕΚ, και ιδίως του άρθρου 11 παράγραφος 2 στοιχείο ε), για τη διαμετακόμιση προϊόντων ζωικής προέλευσης οδικώς μόνον διά μέσου της Ευρωπαϊκής Κοινότητας από μια τρίτη χώρα προς άλλη τρίτη χώρα, εφαρμόζονται οι ακόλουθοι κανόνες.

Άρθρο 2

Οι συνοριακοί σταθμοί επιθεώρησης που αναφέρονται στο άρθρο 11 παράγραφος 2 στοιχείο ε) της οδηγίας 97/78/ΕΚ πρέπει να είναι:

- για τα προϊόντα αλιείας, όλοι οι συνοριακοί σταθμοί επιθεώρησης που περιλαμβάνονται στον κατάλογο που θεσπίστηκε με την απόφαση 97/778/ΕΚ της Επιτροπής(2) (όπως έχει τροποποιηθεί),

- για άλλα προϊόντα ζωικής προέλευσης παυ δεν αναφέρονται στην πρώτη περίπτωση, όλοι οι συνοριακοί σταθμοί επιθεώρησης που αναφέρονται στην πρώτη περίπτωση, εξαιρουμένων αυτών που έχουν εγκριθεί μόνο για την επιθεώρηση προϊόντων αλιείας.

Άρθρο 3

Ο επίσημος κτηνίατρος ή, στην περίπτωση αλιευτικών προϊόντων, είτε ο επίσημος κτηνίατρος είτε ο υπάλληλος στον οποίο έχει ανατεθεί το καθήκον αυτό από την αρμόδια αρχή, είναι υπεύθυνος για την επιμέλεια διεξαγωγής των ελέγχων στο συνοριακό σταθμό επιθεώρησης εξόδου για τα φορτία που εξέρχονται από την Κοινότητα στα πλαίσια της διάταξης αυτής. Οι έλεγχοι αυτοί διενεργούνται για να διαπιστωθεί εάν το φορτίο αντιστοιχεί σε αυτό που διήλθε από το συνοριακό σταθμό επιθεώρησης εισδοχής και εάν ταιριάζει με τις δοθείσες πληροφορίες στο πιστοποιητικό που συνοδεύει το φορτίο, σύμφωνα με το υπόδειγμα του παραρτήματος Β της απόφασης 93/13/ΕΟΚ της Επιτροπής(3).

Άρθρο 4

Μετά την ολοκλήρωση των ελέγχων, το πιστοποιητικό που αναφέρεται στο άρθρο 5 παράγραφος 1 της οδηγίας 97/78/ΕΚ που συνοδεύει το φορτίο πρέπει να συμπληρώνεται με την ένδειξη "οι διατυπώσεις εξόδου από την ΕΚ και οι έλεγχοι επί των διαμετακομιζόμενων αγαθών επιβεβαιώθηκαν σύμφωνα με το άρθρο 11 παράγραφος 2 στοιχείο ε) της οδηγίας 97/78/ΕΚ", να φέρει τη σφραγίδα του συνοριακού σταθμού επιθεώρησης, ημερομηνία και στη συνέχεια την υπογραφή του επίσημου κτηνιάτρου ή, στην περίπτωση αλιευτικών προϊόντων, είτε του επίσημου κτηνιάτρου, είτε του αρμόδιου υπάλληλου στον οποίο έχει ανατεθεί το καθήκον από την αρμόδια αρχή.

Άρθρο 5

Η παρούσα απόφαση εφαρμόζεται με την επιφύλαξη τυχόν ρυθμίσεων που έχουν εγκριθεί από την Κοινότητα στο πλαίσιο διεθνώς αναγνωρισμένων συμφωνιών που έχουν συναφθεί με τρίτες χώρες.

Άρθρο 6

Η παρούσα απόφαση εφαρμόζεται από την 1η Απριλίου 2000.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 24 Φεβρουαρίου 2000.

Για την Επιτροπή

David BYRNE

Μέλος της Επιτροπής

(1) ΕΕ L 24 της 30.1.1998, σ. 3.

(2) ΕΕ L 315 της 19.11.1997, σ. 15.

(3) ΕΕ L 9 της 15.1.1993, σ. 33.